প্রাক্তনীর দেওয়া ১৮.৭ কোটি টাকায় তৈরি IIEST-র জোড়া গবেষণাগার

হাওড়া: দেশের অন্যতম প্রাচীন কারিগরি শিক্ষা প্রতিষ্ঠান শিবপুর ইন্ডিয়ান ইনস্টিটিউট অফ ইঞ্জিনিয়ারিং সায়েন্স অ্যান্ড টেকনোলজি (Shibpur Indian Institute of Engineering Science & Technology) বা আইআইইএসটি-তে চালু হতে চলেছে একজোড়া অত্যাধুনিক গবেষণা কেন্দ্র (Laboratory)। এই প্রতিষ্ঠানেরই দুই প্রাক্তনী, অরুণ দেব এবং সুধাংশুশেখর চক্রবর্তীর যৌথ উদ্যোগে ১৮ কোটি ৭০ লক্ষ টাকা খরচ করে এই গবেষণাকেন্দ্রগুলি তৈরি হয়েছে বলে জানা গিয়েছে।

দু’টির মধ্যে একটি গবেষণা কেন্দ্র জল ও পরিবেশবিদ্যার উপর কাজ করবে, যেখানে দূষিত জলের পরিশোধন, বিশেষত আর্সেনিক দূরীকরণ, এবং পরিবেশ সংক্রান্ত অন্যান্য গবেষণা হবে। ১৯৫৭ সালের ব্যাচের ছাত্র অরুণ দেবের অনুদানে ৮ কোটি ৭০ লক্ষ টাকা এটি তৈরি হয়েছে।

আরও পড়ুন: পাম্পের জলে ক্ষতিকর ব্যাক্টেরিয়া! হু হু করে ছড়াচ্ছে জন্ডিস

অন্যদিকে, বিভিন্ন শিল্পে উৎপন্ন ক্ষতিকারক কার্বন যৌগ, যেমন কার্বন ডাই-অক্সাইড ও কার্বন মনো-অক্সাইড কমানোর প্রযুক্তি উন্নয়নের লক্ষ্যে গড়ে উঠেছে দ্বিতীয় গবেষণা কেন্দ্রটি। এটি প্রতিষ্ঠিত হয়েছে একই ব্যাচের আরেক প্রাক্তনী সুধাংশুশেখর চক্রবর্তীর দেওয়া ১০ কোটি টাকায়।

বৃহস্পতিবার এই বিষয়ে ঘোষণা করেন শিবপুর আইআইইএসটির অধিকর্তা ভিএমএসআর মূর্তি। উদ্বোধনী অনুষ্ঠানে উপস্থিত ছিলেন বোর্ড অফ গভর্নর্সের চেয়ারপার্সন তেজস্বিনী অনন্ত কুমার, শিক্ষক-অধ্যাপকবৃন্দ এবং দুই দানশীল প্রাক্তনী। প্রতিষ্ঠানের পক্ষ থেকে জানানো হয়েছে, চলতি শিক্ষাবর্ষ থেকেই গবেষণা কেন্দ্র দুটি পূর্ণমাত্রায় চালু হবে এবং পরিবেশ সংরক্ষণ ও শিল্প গবেষণার ক্ষেত্রে গুরুত্বপূর্ণ ভূমিকা নেবে। এই একজোড়া গবেষণা কেন্দ্র শিবপুর আইআইইএসটির স্নাতকোত্তর ও গবেষণারত ছাত্রদের জন্য নতুন দিগন্ত খুলে দেবে।